Paschalis Episcopus, servus servorum Dei venerabili fratri Hugoni Cluniacensi abbati ejusque successoribus regulariter substituendis in posterum. Zelus Domini et religionis prærogativa qua per universum fere Occidentem nostris temporibus, per Dei gratiam congregatio vestra præcelluit, et inconcussa unitas, qua inter procellas omnes sedi apostolicæ adhæsistis mansuetudinem nostram vehementius exhortantur, imo urgent atque compellunt, ut vestris petitionibus assensum accomodare et quieti vestræ in posterum providere sollicitius debeamus. Quapropter quidquid libertatis, quidquid tuitionis, quidquid auctoritatis prædecessores nostri ecclesiæ Romanæ pontifices præsertim apostolicæ memoriæ Gregorius VII et Urbanus II vestro monasterio et locis ad id pertinentibus contulerunt, nos quoque præsenti decreto, autore Domino confirmamus: ad hæc adjecimus, ut omnibus prioratibus et cellis quæ nunc sine proprio abbate vestro regimini subjectæ sunt, nullus unquam futuris temporibus abbatem ordinare præsumat, sed tam prioratus ipsi et cellæ, quam et cœtera in quibuslibet locis omnia de quibus Fraternitas tua, Arvernensis concilii, quod per supra dictum Urbanum pontificem celebratum est, tempore investita erat, de quibus tunc nulla quæstio mota est, cui nimirum concilio per temetipsum interfueras, tam tibi quam successoribus tuis, in pace semper et quiete serventur, in quibus hæc propriis visa sunt annotanda nominibus: Sancta Maria de Charitate, de Martiniaco, Sanctus Petrus de Munsiaco, S. Petrus de Leniciis, S. Paulus de Pergamo, S. Isidorus de Hispania, S. Odylus de Scarrione, S. Marcellus de Salsiniaco, S. Marcellus de Cabilone, Carus-locus, Paredus, Romanum monasterium, S. Victor de Gebenna, Paterniacus, S. Saturninus de Provincia, S. Eutropius, S. Martinus de Campis, S. Martinus de Auxia, Monasterium de Caceriis, S. Maria de Tolosa, Boort, Tirinus, Sylviniacus, Virgenus, Ginniacus, Nantuacus, S. Pangratius de Anglica, S. Licerius de Bigorro, S. Orientius Ausciensis, S. Maria de Nazara, S. Jacobus de Potino, S. Gabriel de Cremona, S. Salvator et S. Stephanus de Niverno. Præcipimus etiam ut omnes ecclesiæ, seu capellæ vestræ et cimiteria libera sint, et omnis exactionis immunia, præter consuetam episcopi paratam justitiam in presbyteros, si adversus Ordinis sui dignitatem offenderint, exceptis nimirum ecclesiis illis quæ absque hujus modi subjectione in abbatis subjectione subsistunt, etc. Datum Anagniæ per manus Johannis S. R. E. diaconi cardinalis XVII kal. dec. Indictione VIII. Incarnationis dominicæ M C. Pontificatus autem Domini Paschalis papæ secundo.